
Kulkuväylien kehitys kärrypoluista yksityisteiksi










Lukijalle


Olen koonnut tähän kirjaan Pyörönmaan alueen teiden alkuvaiheisiin liittyviä tapahtumia. Ne kertovat paljon alueen ihmisistä, yhteistyöstä, yhteisöistä ja ne ovat paikallishistoriaa parhaimmillaan.


Tiellä kulkija ei useinkaan tule ajatelleeksi, miten paljon työtä tasaisen tien tekeminen on yli sadan vuoden aikana teettänyt. Teitä oli tehty alkuun hartiavoimin ja olemattomilla työkoneilla sekä paranneltu pienillä rahoilla ja resursseilla. Vähitellen vuosi vuodelta tiet tulivat kuitenkin parempaan kuntoon!


Pyörönmaan alueen asukkaiden, maanomistajien ja metsänomistajien ylläpitämä tieverkosto koostui useista teistä, joiden pituudet olivat joistakin sadoista metreistä useisiin kilometreihin. Aikojen kuluessa teitä yhdistettiin, niille annettiin uusia nimiä ja niiden hoitokunnat vaihtuivat.


Tiehoitokuntien vanhimmat pöytäkirjat ovat pääosin hävinnet. Etsinnästä huolimatta niitä ei ole löytynyt, sen sijaan joitakin Pyörönmaan alueen teihin liittyviä anomuksia löytyi Valkeakosken kaupungin, Sääksmäen kunnan sekä Kangasalan ja Lempäälän kuntien arkistoista.


Muutamia anomuksia ja asiakirjoja löytyi Pyörönmaan kylätien muutosvaiheesta, kun se muutettiin Valtion ylläpitämäksi paikallistieksi vuonna 1964. Näitä asiakirjoja säilytetään Tie- ja Vesirakennushallituksen arkistossa Mikkelissä.


Vanhin ja ensimmäinen anomus löytyi Pyörönmaasta Mattilan tilalta vuodelta 1910. Se koski tien tekemistä Valkeakosken Lotilan tiehaarasta Pyörönmaan suuntaan Korennin sillalle. Anomus oli osoitettu Hämeen Läänin Maaherralle. Tämä anomus kertoi paljolti siitä tilanteesta, mistä tuolloin Pyörönmaan kulkuyhteyksien parantaminen vähitellen alkoi.


Tämä asiakirja on tämän teoksen lähtökohtana.


Suuri tietolähteeni oli vanhat sanomalehdet, joista löytyi tiehoitokuntien kuulutuksia ja tietarkastusilmoituksia sekä teitä koskevia uutisia. Ne antoivat tietoa teihin liittyvistä tapahtumista ja kertoivat silloisesta ajankuvasta.


Kirjan aineisto kattaa noin sadan vuoden jakson vuodesta 1910 vuoteen 2017, jonka kuluessa mm. tielainsäädäntö on muuttunut moneen kertaan. Merkittävimmät lakimuutokset ovat vuosilta 1918, 1927, 1934 ja 1959.


Tämä on vain pieni pintaraapaisu siitä työstä, jonka tiehoitokunnat ja osakkaat ovat vuosien saatossa tehneet. Työ on jäänyt unholaan ja vain tiet ovat jäljellä. Tämä kaikki on kuitenkin ollut osa paikalliskulttuuria, vaikka sitä ei juuri siksi mielletä!


Kiitokset oikolukijalleni Maarit Saariselle, joka järjesti sanat oikeaan järjestykseen, laittoi välimerkit ja pilkut paikoilleen.


Kiitokset Valkeakosken, Lempäälän ja Kangasalan kaupunkien arkistonhoitajille, jotka auttoivat Pyörönmaan tieasioihin liittyvien dokumenttien löytämisessä.


Kiitokset myös Pyörönmaan kyläläisille, joilta olen saanut paljon tarkentavia tietoja ja kiinnostavia tarinoita alueen tieasioista.


27.11.2024 Pyörönmaan Hovissa


Matti Keitu










Pyörönmaan kylätien alkuvaiheita


Pyörönmaan metsä- ja marjamailta Valkeakoskelle johtava ”tie” oli 1800-luvun alussa vain metsäpolku. Vasta 1830-luvulla perustettujen takamaatorppien asukkaat ja karja talloivat polun leveämmäksi. Vähitellen asukkaat kunnostivat polun kärrytieksi, jolloin hevosrattaidenkin käyttö helpottui. Pyörönmaan kylän haasteena on aina ollut rajaseudun ongelmat, jotka ovat korostuneet viiden pitäjän rajapyykin ollessa keskellä kylää. Näin tiet Pyörönmaasta ovat suuntautuneet monen pitäjän kuntakeskuksen suuntaan: Sääksmäelle, Valkeakoskelle, Lempäälään, Kangasalle ja Pälkäneelle.


Asumusten määrä kasvoi, kun Pyörönmaahan muodostettiin 1900-luvun alussa useita lohkotiloja. Asukasmäärän ja puutavarakuljetusten kasvu lisäsi tien käyttöä ja näin tuli tarve sopia tarkemmin tien käyttöön liittyvistä asioista.


Erilaisilla sopimuksilla pyrittiin määrittelemään tien linjaus, parantamaan tien kulkukelpoisuutta, sopimaan kulkuoikeuksista ja kustannusten jakautumisesta oikeudenmukaisesti maanomistajien ja tienkäyttäjien kesken.



Kärrytiestä kylätieksi, tietoimitusaloite vuonna 1910 ja alkuvaikeudet


Pyörönmaasta Valkeakoskelle suuntautuvan tien tietoimitusaloite lähti 7.3.1910 pyö-rönmaalaisen lohkotilallisen Juho Mattilan ja hänen naapureidensa Oskari Parpolan, Oskari Leppäsen, Kustaa Kolun, Kalle Korpelan ja Anselmi Jokelan toimesta Hämeen Läänin Kuvernöörille. (Mainitut lohkotilalliset olivat ottaneet sukunimekseen tilan nimen. Tilojen nykyosoitteet löytyvät liitteestä 3)


[image: ]


Anomuksessa pyydettiin maanmittaria tekemään tietoimitus tiestä, joka alkaisi Lotilan Vanhankylän kohdalta ja siitä pohjoiseen Rimmin kallion kautta ja johtaisi Pyöryn Mattilaan sekä vaihtoehtoisesti Haaviston Mattilan kautta Lempäälän puolelle. Suunnitelma tiestä olisi Sääksmäen pitäjän puolella, mutta Lempäälän ja Kangasalan puolen asukkaat tulisivat käyttämään myös tietä kulkiessaan Valkeakoskelle.


Aloitteen oikeaksi todistivat pyörönmaalaiset lohkotilalliset Assar (Asser,Asor) Renfors Renforsin tilalta ja Kustaa Nålman Mattilan tilalta.

Havainto-opetusta vuodelta 1917 tien kunnon vaikutuksesta hevoskuormiin





Hämeen läänin Kuvernööri (Maaherra) päätöksellään No 4149 määräsi varamaanmittari Johannes Aadolf Berlinin tekemään tietoimituksen anotulle tielle yksikköjakoineen 2.4.1910.


Uudesta tietoimituksesta kuulutettiin silloiseen tapaan Sääksmäen ja Kangasalan kirkoissa.


Tietoimituskokous alkoi 14.6.1913 Lotilan kartanossa. Suunnitellun kylätien vaikutusalueella olevista maanomistajista olivat saapuvilla: Oskari Halli, Edvin Torkkola, Eemeli Peltonen, Kalle Korpela, Oskari E. Olsen, Oskari Klemola, Heikki Liuttula ja Kustaa Ilola Sääksmäeltä ja Kangasalta talolliset Oskari Leppänen, Juho Mattila, Kustaa Kolu, Oskari Parpola, Kalle Henrik Mäkinen, Kalle Vehmas ja talollisenpoika Väinö Hakala valtakirjalla Johan Sholmanin puolesta sekä tilallinen Johan Mantere. Uskottuina miehinä olivat itselliset Heikki Hakala ja Oskari Järvinen Roukon kylästä. Kokousta johti varamaanmittari Aadolf Berlin. Heti alkuun keskusteltaessa ilmeni, että tietä tarvitsevat myöskin Lempäälän pitäjän tilalliset. Toimitusmies ilmoitti, että tietoimitus on keskeytettävä ja uudesta kokouksesta on annettava kulutuksella tieto Sääksmäen ja Kangasalan tilallisten lisäksi myös Lempäälän puolen tilallisille heidän omissa kirkoissaan.


Hämetär 15.7.1913

Nimimerkki Sauli kirjoitti tietoimituskokouksen epäonnistumisesta seuraavasti Hä-metär-lehdessä


Nimimerkin Sauli takana oli hämeenlinnalainen toimittaja, kirjailija, urheilija Jalmari Sauli (1889-1957).

Teksti avattuna:


Maantien teko kulmallamme on taas tänä kesänä ollut kysymyksessä. Onhan se ollut jo monta kertaa ennenkin, mutta aina osakkaiden riitaisuuden tähden rauennut sikseen. Kesäk. 14 p. oli kokous Sääksmäen Lotilassa ja Lempäälän kunnan talolla. Mutta Lempäälän pyörönmaalaiset, eivät kait luulleet tietä tarvitsevansa, koska eivät saapuneet kokoukseen. Kokouksessa näin ollen ei tullut tällä kertaa mitään; täytyy pitää uusi kokous, mutta ei ole vielä tietoa, milloin se pidetään. Muistakaa silloin kaikin saapua kokoukseen. Luulisi siihen kiveltä kivelle pomppimiseen nyt jo kyllääntyvän, vaikka siihen olisikin oikein tottumisen kautta harjaantunut.


Wuodentulon toiveet paikkakunnallamme ovat kohtalaisen hyvät, ellei pohjolan harmaapää ukko vaan tulisi vierailemaan paikkakunnallemme, joka miltei joka kesä on vioittanut ainakin perunat ja muut hallalle arimmat kasvit Sauli.


Seuraava tietoimituskokous viivästyi kolmella vuodella ja se pidettiin 8.5.1916 Roukon talossa. Heti kokouksen aluksi paikallaolijat totesivat yllätykseksi, että tieto kokouksen ajankohdasta ei ollutkaan mennyt asianosaisille. Tietoimituksessa saapuvilla oli vain Roukon talon omistaja Frans Pastell ja todistajaksi kutsuttu Johan Mäkinen Roukon kylästä. Tietoimituskokous keskeytettiin jälleen. Frans Pastell sai kuitenkin estettyä, ettei tietoimitusta peruttu kokonaan. Hän ehdotti Johan Berlinille, että annettaisiin tientarvitsijoille vielä tilaisuus valvoa etujaan ja että uudesta kokouksesta annettaisiin tieto hänelle kirjeellä. Hän antaisi sitten mieskohtaisesti tiedon tientarvitsijoille, koska eri paikkakuntien kirkoissa luettavat kuulutukset eivät saavuttaneet kaikkia asianosaisia.


Kolmas tietoimituskokous Pyörönmaalaisten onneksi pidettiinkin samana vuonna heti juhannuksen jälkeen eli 27.6.1916. Frans Pastell oli toiminut tiedottajana ja vä-keä kertyi Roukon tupaan seuraavasti: Sääksmäeltä ylioppilas Matti Olsson valtakirjalla Lotilan Kartanon puolesta, Frans Pastell, Kalle Korpela, Sakarias Gröndahl, Kalle Klemola, Kalle Sonna, ylioppilas Martti Liuttula valtakirjalla Liuttulan talosta, Edvin Torkko, Kustaa Ilola, Kangasalta Oskari Leppänen, Juho Mattila, Juha Leppäjärvi, Kalle Henrik Leppäjärvi, Oskari Parpola, Kalle Kolu, Kalle Vehmas, Jaakko Koskinen, Heikki Mantere, Väinö Hakala valtakirjalla Johan Sholmanin puolesta, Lempäälästä Oskari Rantala, Kalle Koski ja Kustaa Pyöry.


Tietoimitus jatkui maastossa seuraavina päivinä. Siinä tarkentui tien linjaus, osakkuusjako, kartoitus, mittaukset, jakamiset ja paalutukset. Tielle tulisi kolme siltaa, jotka tuleva tiekunta pitäisi yhteisesti kunnossa, ne olisivat Sillanoja, Valkoja ja Levonoja. Soranottopaikkoja ei määritelty, vaan jokainen saisi hankkia soran tieosalleen itse parhaimmaksi katsomastaan paikasta. Tietoimitustyöt saatiin valmiiksi 7.7.1916 mennessä.


Toimituksen lopettamista varten kokoonnuttiin Tuomolan torppaan, jonne tilaisuutta olivat tulleet seuraamaan: Oskari Parpola, Kalle Vehmas, Kalle Korpela, Jaakko Koskinen, K.J Olsson, Oskari Leppänen, Frans Rantala, Heikki Mantere, Lauri Kolu, Kustaa Pyöry, J. Jokela, Justus Liesinen, Juha Leppäjärvi, Asarias Renfors, Vihtori Nikkilä, Sakari Gröndahl Järvenpään tilalta, Juho Mattila, Frans Pastell, Juha Aaltonen ja Kalle Peltola. Uskottuina miehinä olivat Juho Laukkula ja Heikki Virtanen Roukon kylästä.Tietoimituksen lopetustilaisuudessa olivat mukana varamaanmittari J.A Berlin ja ylimääräinen maanmittari Hannes Kiehelä.


Kokouksessa päätettiin, että tiestä jaetaan jokaiselle osakkaalle tiemanttaalin pituinen osuus ja osakkaan oli rakennettava ja kunnossapidettävä osuutensa. Tien suunnaksi tuli alun perin suunniteltu linjaus, mutta pohjoispäässä se päättyi suunniteltua aiemmin ns. Peltolan siltaan (Korennin silta, kirj.huom).


Tietoimituksessa sovittiin, että tie tulee olla ”syynikunnossa” vuoden 1918 ”kevätsyyniin” mennessä. Tiejyvitystä asianosaiset pitivät oikeana ja se hyväksyttiin.


Näin oli Pyörönmaan tie saanut alkunsa!


Pyörönmaan kylätien tietoimitus Hämeen läänissä oli jakokirjan mukaan nro 123. Tiemanttaalien jyvitys ja kunnossapidettävä tieosuus metreinä jakautuivat tiestä hyötyvien ja maata omistavien talojen/tilojen mukaan seuraavasti:

